Verlore kleuter se ouers jaar later steeds soekDie kleuter wie se ouers na ‘n jaar steeds soek is. Foto: Verskaf deur SAPD Die polisie in Limpopo het die hulp van die publiek versoek om die ouers op te spoor van ŉ 4-jarige dogtertjie wat meer as ŉ jaar terug alleen in ŉ winkelsentrum se badkamer gevind is. Konst. Mienkie Ramakgoakgoa, woordvoerder van die polisie, het gesê die kleuter is op 8 Junie 2017 in die badkamer van ŉ winkelsentrum in Polokwane gevind. Sy was alleen en daar was geen volwassenes in die omtrek wat na haar omgesien het nie. “Die dogtertjie het gesê haar naam is Amo. Sy het ook gesê haar ma se naam is Kabelo en haar ouma se naam is Anna. Sy weet egter nie waar sy vandaan kom nie,” sê Ramakgoakgoa. Sy het gesê die dogtertjie is sedertdien in ŉ plek van veiligheid geplaas. Meer as ŉ jaar later kon die polisie nog geen vordering maak in hul ondersoek om Amo se ouers op te spoor nie. Ramakgoakgoa sê dat hulle daarom nou ŉ foto van die kleuter uitreik in die hoop dat iemand haar sal herken en die polisie met inligting sal kan voorsien om haar naasbestaandes op te spoor. Enigiemand met inligting oor die kleuter word versoek om sers. Shilajwe by 073 082 9714, Stop Misdaad by 08600 10111 of die naaste polisiestasie te kontak.